Feministisen politiikan aika on nyt

Feministinen puolue nostaa syrjimättömyyden periaatteen politiikan keskiöön. Se tuo politiikkaan mukaan siitä tällä hetkellä puuttuvan ulottuvuuden. Feministinen politiikka ymmärtää sukupuolten tasa-arvon, yhdenvertaisuuden ja ihmisoikeuksien toteutumisen päämääränä, jonka toteutuminen ei ole itsestäänselvää ja jonka saavuttaminen vaatii poliittista kamppailua. Ei riitä, että poliittiset puolueet sitoutuvat tasa-arvon edistämiseen, jos näkemys siitä, millä poliittisilla keinoilla päämäärä voidaan saavuttaa puuttuu. Erityisen tärkeää feministinen analyysi on aikana, jolloin tasa-arvokehitys kulkee taaksepäin. Tasa-arvon tiellä on esteitä, jotka johtuvat poliittisista ristiriidoista eri ideologioiden välillä. Siksi tie tasa-arvoon ei ole ristiriidaton, mutta politiikka on konfliktien ratkaisemista demokratian keinoin. Feministinen puolue haluaa olla osa tämän konfliktin ratkaisua ja tarjoaa keinot, joilla tasa-arvoinen, yhdenvertainen yhteiskunta on mahdollista saavuttaa vielä meidän elinaikanamme.



Poliittiset tavoitteemme

Feministisen politiikan tavoitteena on yhteiskunta, jossa kaikilla ihmisillä on mahdollisuus toteuttaa täysi potentiaalinsa yhdenvertaisena muiden kanssa, riippumatta sukupuolesta tai sukupuolettomuudesta, ihonväriin tai etnisyyteen liitetyistä käsityksistä, seksuaalisesta suuntautumisesta, sukupuolen ilmaisusta, toimintakyvystä, luokasta, uskonnosta tai vakaumuksesta, iästä tai kansalaisuudesta. Politiikkamme kolme kärkeä ovat sukupuolten tasa-arvo, ihmisoikeudet ja inhimillinen turvallisuus.